สลากเสียงแข็งตรวจบัตรปชช.โควตาคนพิการ
สลากฯ ระอาคนพิการเวียนเทียนขอโควตา สั่งตรวจเข้มเลขบัตรประชาชน เชื่อมีพวกรายชื่อซ้ำซ้อน
22 พ.ย. 2555

สลากฯ ระอาคนพิการเวียนเทียนขอโควตา สั่งตรวจเข้มเลขบัตรประชาชน เชื่อมีพวกรายชื่อซ้ำซ้อน
นางเบญจา หลุยเจริญ อธิบดีกรมศุลกากร ประธานคณะกรรมการสลากกินแบ่งรัฐบาล เปิดเผยภายหลังการประชุมคณะกรรมการ ว่า ได้สั่งการให้สำนักงานสลากกินแบ่งรัฐบาล ตรวจสอบข้อมูลเลขที่บัตรประชาชนเพื่อจัดสรรโควตาสลากของผู้พิการ ทั้งส่วนที่มาจากองค์กร มูลนิธิ สมาคม รวม 92 แห่ง และผู้ค้าสลากคนพิการรายย่อยทั้งหมดไม่ให้มีความซ้ำซ้อน
ทั้งนี้ เพราะปัจจุบันโควตาในส่วนของผู้พิการมีจำนวนมากถึง 30-31% หรือมีงวดละ 22 ล้านฉบับ เมื่อเทียบกับจำนวนสลากที่พิมพ์ 72 ล้านฉบับต่องวด ถือว่ามากอยู่แล้ว และเชื่อว่ามีผู้พิการบางคนแฝงตัวเป็นสมาชิกเพื่อขอรับโควตาสลาก ทำให้คนเดียวกันแต่มีชื่ออยู่หลายที่ จึงจะไม่เพิ่มโควตาอีก แต่จะจัดสรรให้คนที่เหมาะสม
นางเบญจา กล่าวถึงสลากจำนวน 10 ล้านฉบับ ที่กำลังจะหมดโควตาในช่วงเดือน ก.ค. 2556 นั้น ได้สั่งการให้สำนักงานสลากฯ เตรียมเรื่องการจัดสรรโควตาใหม่ให้มีความพร้อมและเป็นธรรม
เมื่อวันที่ 21 พ.ย. มีกลุ่มคนพิการผู้ค้าสลากกินแบ่งรัฐบาลกว่า 100 คน มาชุมนุมเรียกร้องเพื่อขอให้จัดสรรโควตาสลากให้เป็นธรรม 
นายสายยนต์ โอษฐ์งาม ประธานกลุ่มแนวร่วมพันธมิตรคนพิการผู้ค้าสลาก กล่าวว่า สำนักงานสลากฯ ได้เพิ่มสลากออกมาจำนวนหนึ่ง แต่แอบจัดสรรกันอย่างเงียบๆ จึงขอให้ชี้แจงการจัดสรรโควตา